Source: https://hornyzemplin.korzar.sme.sk/c/7528150/o-volebnej-staznosti-humencana-rozhodne-ustavny-sud.html
Timestamp: 2019-08-26 01:06:20+00:00

Document:
O volebnej sťažnosti Humenčana rozhodne Ústavný súd - Korzár SME
O volebnej sťažnosti Humenčana rozhodne Ústavný súd
Daňo chcel kandidovať na poslanca a primátora.
4. dec 2014 o 0:00 Jana Otriová
Martin Daňo. Z volieb ho vyradil oskenovaný podpis.(Zdroj: Facebook)
Ústavný súd Slovenskej republiky zaregistroval ústavnú sťažnosť novinára Martina Daňa, ktorý chcel v komunálnych voľbách kandidovať na poslanca mestského zastupiteľstva a primátora Humenného. Z boja ho vyradil oskenovaný podpis na listine. Daňo je presvedčený, že tým boli porušené jeho práva. Ústavný súd musí rozhodnúť do 90 dní.
HUMENNÉ. Investigatívny novinár Martin Daňo sa v komunálnych voľbách uchádzal o post mestského poslanca a primátora ako nominant strany Právo a spravodlivosť.
Okresný súd (OS) v Humennom jeho registráciu začiatkom októbra zrušil.
Podľa slov hovorcu Krajského súdu v Prešove Michala Drimáka návrh na zrušenie registrácie Martina Daňa podalo Robíme to pre deti – SF. Námietka smerovala k overeniu skutočnosti vlastnoručného podpisu kandidáta.
„Vyhlásenie kandidáta, že súhlasí s kandidatúrou, že nedal súhlas na to, aby bol uvedený na inej kandidátnej listine a že mu nie sú známe prekážky voliteľnosti, nebolo možné považovať za vlastnoručne podpísané, nakoľko išlo len o preskenovaný dokument,“ vysvetlil vtedy dôvod rozhodnutia Drimák. Následne Daňovu registráciu miestna volebná komisia v Humennom zrušila.
Martin Daňo si však stál za tým, že jeho podpis je vlastnoručný a vie to dokázať.
„Ja som podpisoval osobne, teda rozhodnutie súdu považujem za nezákonné a vydané bez skúmania podstatných okolností. Môj prejav vôle bol daný vlastnoručným podpisom,“ zdôrazňoval vtedy. Deklaroval tiež odhodlanie bojovať za svoje práva všetkými dostupnými prostriedkami.
Daňo: Boli porušené moje práva
Ústavnú sťažnosť proti rozhodnutiam Okresného súdu v Humennom podal prostredníctvom svojho právneho zástupcu.
„V ústavnej sťažnosti som namietal porušenia viacerých ústavných práv, ale najmä to, že sa rozhodlo o mojom vylúčení na základe toho, že nie sudca, ale vyšší súdny úradník posúdil môj podpis ako skenovaný podpis. Zjednodušene môžem povedať, že o mojom vylúčení rozhodol vyšší súdny úradník, a nie sudca, čo považujem za bezprecedentné,“ povedal v stredu Daňo pre Korzár.
„Očakávam, že Ústavný súd SR rozhodne nálezom o tom, či došlo k porušeniu mojich práv. V tejto fáze je však predčasné diskutovať o tom, ako vo veci rozhodne,“ dodal.
Rozhodne do 90 dní
Hovorkyňa Ústavného súdu SR Anna Pančurová potvrdila, že ústavná sťažnosť Martina Daňa bola na súd doručená 7. novembra tohto roka.
„Namietal ňou rozhodnutie OS Humenné a miestnej volebnej komisie v Humennom o nezaregistrovaní kandidáta na kandidátnej listine pre voľby poslanca a primátora a navrhoval odklad vykonateľnosti rozhodnutia,“ uviedla.
„Dňa 25. novembra bola sťažnosť prijatá na ďalšie konanie. Jeho návrhu na odklad vykonateľnosti rozhodnutia Ústavný sud SR nevyhovel,“ dodala.
Rozhodnutie vo veci, či bolo právo sťažovateľa byť volený porušené, vydá súd do 90 dní od podania sťažnosti.
Ústavný súd zaregistroval z Humenného ešte dve ďalšie volebné sťažnosti. Podľa slov Pančurovej boli od politickej strany Právo a spravodlivosť, ktorá nimi namietala rovnaké skutočnosti ako Martin Daňo.

References: súd 
 súd

 súd 
 súd 
 súd 
 súd 
 súd 
 súd 
 súd